《谒严子陵先生祠》
明代·钟晓

当年应诏即辞回，垂老青山一钓台。自是子陵有高节，因知光武是雄才。

君臣义重终难泯，故旧情深两不猜。千古桐江江上水，至今谁不重低徊。

作者简介：广东顺德人，字景旸。举人。为梧州府学训导，主持桂林书院。正德时历南京贵州道御史，尝刷卷四川，谏帝迎生佛，请停采木，蜀人德之。嘉靖时，谪沔阳通判，官至思恩知府。卒年八十五。